CELEX: 62019TN0672
Language: el
Date: 2019-10-02 00:00:00
Title: Υπόθεση T-672/19: Προσφυγή της 2ας Οκτωβρίου 2019 – Companhia de Seguros Índico κατά Επιτροπής

25.11.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/97
            
         
      Προσφυγή της 2ας Οκτωβρίου 2019 – Companhia de Seguros Índico κατά Επιτροπής
      (Υπόθεση T-672/19)
      (2019/C 399/115)
      Γλώσσα διαδικασίας: η πορτογαλική
      
         Διάδικοι
      
      
         Προσφεύγουσα: Companhia de Seguros Índico, S.A. (Μαπούτο, Μοζαμβίκη) (εκπρόσωποι: R. Oliveira και J. Schmid Moura, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την προσβαλλομένη απόφαση, την οποία εξέδωσε η Ευρωπαϊκή Επιτροπή στις 18 Ιουλίου 2019·
               
            
                  —
               
               
                  να καταδικάσει την Επιτροπή στα δικαστικά έξοδά της καθώς και στα έξοδα στα οποία υποβλήθηκε η προσφεύγουσα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα επικαλείται τρεις λόγους.
      
                  1.
               
               
                  Με τον πρώτο λόγο προβάλλεται παραβίαση της αρχής της καλής πίστεως και της απαγορεύσεως της καταχρήσεως δικαιώματος.
                  
                               
                           
                           
                              Η εκτέλεση από πλευράς του Gabinete do Ordenador Nacional para a Cooperação entre a República de Moçambique e a UE (εθνικού διατάκτη για τη συνεργασία μεταξύ της Δημοκρατίας της Μοζαμβίκης και της ΕΕ· στο εξής: GON) των εκδοθεισών από την προσφεύγουσα εγγυήσεων, εκτέλεση η οποία αποτελεί τη βάση της υπό κρίση διαφοράς και ολοκληρώθηκε με την έκδοση της προσβαλλομένης αποφάσεως της Επιτροπής, παραβιάζει κατάφωρα την αρχή της καλής πίστεως και συνιστά πρόδηλη κατάχρηση δικαιώματος. Η μη καταβολή των εγγυήσεων από πλευράς της προσφεύγουσας, οι οποίες εκτελέστηκαν παρανόμως από τον GON, οδήγησε την Ευρωπαϊκή Επιτροπή στην έκδοση της προσβαλλομένης αποφάσεως περί αποκλεισμού της προσφεύγουσας, για διάστημα τριών ετών, από τη συμμετοχή σε διαδικασίες συνάψεως δημοσίων συμβάσεων που διέπονται από τον κανονισμό (ΕΕ) 2018/1877 του Συμβουλίου και από τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου ή από την επιλογή της για την εκτέλεση κονδυλίων της Ένωσης λόγω φερόμενου σοβαρού επαγγελματικού παραπτώματος και λόγω φερόμενων σοβαρών παραλείψεων όσον αφορά τη συμμόρφωση προς βασικές υποχρεώσεις κατά την εκτέλεση συμβάσεως χρηματοδοτουμένης από τον γενικό προϋπολογισμό της Ένωσης.
                           
                        
            
                  2.
               
               
                  Με τον δεύτερο λόγο προβάλλεται παράβαση του άρθρου 106, παράγραφος 2, του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου.
                  
                               
                           
                           
                              Η προσβαλλομένη απόφαση πρέπει να ακυρωθεί λόγω των πρόδηλων σφαλμάτων στα οποία υπέπεσε η Επιτροπή κατά τον «προκαταρκτικό νομικό χαρακτηρισμό» της συμπεριφοράς της προσφεύγουσας, στον βαθμό κατά τον οποίον:
                              
                                          —
                                       
                                       
                                          η συμπεριφορά της προσφεύγουσας δεν μπορεί να χαρακτηριστεί ως «σοβαρό επαγγελματικό παράπτωμα» σύμφωνα με το άρθρο 106, παράγραφος 1, στοιχείο γ', του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου.
                                       
                                    
                                          —
                                       
                                       
                                          Η συμπεριφορά της προσφεύγουσας δεν μπορεί να χαρακτηριστεί ως «σοβαρές παραλείψεις όσον αφορά τη συμμόρφωση προς βασικές υποχρεώσεις κατά την εκτέλεση συμβάσεως χρηματοδοτούμενης από τον προϋπολογισμό» σύμφωνα με το άρθρο 106, παράγραφος 1, στοιχείο ε', του κανονισμού (ΕΕ, Ευρατόμ) 966/2012.
                                       
                                    
                        
            
                  3.
               
               
                  Με τον τρίτο λόγο προβάλλεται παράβαση του άρθρου 106, παράγραφος 3, του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου
                  
                               
                           
                           
                              Η προσβαλλομένη απόφαση πρέπει να ακυρωθεί λόγω παραβιάσεως από την Επιτροπή της αρχής της αναλογικότητας, διότι ο αποκλεισμός της προσφεύγουσας είναι δυσανάλογος.